हिंदू भाइयों ने बुलडोजर से बचाया, इमाम ने ईदगाह जाने पर कहा-मर्दों में क्यों आईं, यहां से जाइए
ऑल इंडिया मुस्लिम महिला पर्सनल लॉ बोर्ड की अध्यक्ष शाइस्ता अंबर ने महिलाओं के हक के लिए मुहिम चलाई। इस दौरान उन्हें कई बार अपमानित किया गया। मस्जिद में बेटे को ईद की नमाज के लिए ले गईं तो इमाम ने बेइज्जती करते हुए कहा
ऑल इंडिया मुस्लिम महिला पर्सनल लॉ बोर्ड की अध्यक्ष शाइस्ता अंबर ने महिलाओं के हक के लिए मुहिम चलाई। इस दौरान उन्हें कई बार अपमानित किया गया। मस्जिद में बेटे को ईद की नमाज के लिए ले गईं तो इमाम ने बेइज्जती करते हुए कहा ‘आप यहां मर्दों में क्यों आ गईं, यहां से जाइए’
उस दिन का अपमान आज की मुस्लिम महिलाओं के लिए सम्मान बन गया है। शाइस्ता अंबर को महिलाओं के हक की लड़ाई का रास्ता मिला।
मुस्लिमों के पवित्र तीर्थस्थल मक्का से मुफलिसमहिलाओं की मसीहा शाइस्ता अंबर से 'ये मैं हूं' सीरीज में जानें उनकी कहानी...उन्हीं की जुबानी
महिलाओं के लिए देश की पहली मस्जिद बनाई 
शाइस्ता कहती हैं-बात उन दिनों की है जब मैं शौहर की नौकरी और आए दिन होने वाले ट्रांसफरों की वजह से बच्चों के साथ लखनऊ में रहने लगी।
1992 में बाबरी मस्जिद का मामला तूल पकड़े हुए था। मेरे शौहर अलीगढ़ में तैनात थे। ईद के दिन वहां दंगा हो गया और वो त्यौहार के दिन घर नहीं आ सके। इसलिए मैं अपने बेटे को ईद की नमाज अदा करवाने मस्जिद ले गई। वहां मेरे साथ ऐसा सुलूक किया गया जैसे मैं किसी दूसरी दुनिया से आई हूं। मस्जिद के इमाम मुझपर बरस पड़े उन्होंने कहा ‘बीबी आप यहां क्या कर रही हैं, आप यहां से जाइए, यहां औरतों के आने पर पाबंदी है।’
मुझे बेटे को बिना नमाज पढ़ाए ही लौटना पड़ा। लेकिन ये बात मुझे अंदर ही अंदर खाए जा रही थी। मेरी पूरी ईद खराब हो गई। मैंने उसी दिन ठान लिया था की औरतों के लिए एक मस्जिद बनाऊंगी।
गहने बेचकर कराया मस्जिद का निर्माण
मस्जिद बनवाने के लिए भी मुझे मुश्किलों का सामना करना पड़ा। मैंने मुस्लिम पर्सनल लॉ बोर्ड के अध्यक्ष से मिलने की कोशिश की, लेकिन बाद में पता चला वो महिलाओं से नहीं मिलते। लेकिन मैंने हार नहीं मानी और उन्हें एक लेटर लिखकर मिलने की अपील की।
इजाजत मिलने पर शौहर के साथ के उनसे मिलने गई, मस्जिद बनवाने का प्रस्ताव रखा और मदद की गुजारिश की। मैंने ‘अंबर मस्जिद’ बनवाने के लिए अपने जेवर बेचकर जमीन खरीदी।
लखनऊ के पीजीआई इलाके में मस्जिद नहीं थी 
लखनऊ के पीजीआई इलाके में मस्जिद न होने की वजह से यहां के शिया और सुन्नियों को नमाज के लिए दूर-दराज के इलाकों में जाना पड़ता था। मैंने इस शर्त पर मस्जिद का निर्माण करवाया ताकि यहां 70 फिरके (मुस्लिम धर्म के सभी वर्गों के लोग) आकर नमाज पढ़ सकें। मस्जिद के मेन गेट पर बड़े-बड़े अक्षरों में लिखा है कि यहां सभी वर्गों के लोग नमाज पढ़ें, उनका स्वागत है। आज यहां सवा सौ से ज्यादा शिया-सुन्नी रोजा रखने वाले नमाज पढ़कर एक साथ रोजा खोलते हैं। इनकी इफ्तारी का पूरा इंतजाम मैं खुद करती हूं।
लेख में आगे बढ़ने से पहले पोल के जरिए अपनी राय देते चलें.... 
अंबर मस्जिद में सभी राष्ट्रीय पर्व धूमधाम से मनाए जाते हैं 
मस्जिद के कैंपस में 15 अगस्त, 26 जनवरी और 2 अक्टूबर को झंडा फहराया जाता है। पुलवामा के शहीदों की आत्मा की शांति के लिए इसी मस्जिद में सभी धर्म के लोगों ने मिलकर प्रार्थना की। कैंडल मार्च निकला। एक ऐसा दौर भी आया था जब सियासत के चलते मस्जिद पर बुलडोजर चलाने की नौबत आई। लेकिन इस इलाके के हिंदू भाइयों ने अंबर मस्जिद को बचाया।
महिलाओं के लिए 1997 से लड़ रही हूं 
मैंने 1997 से मुस्लिम महिलाओं के हक के लिए काम करना शुरू किया। हमेशा समाज में कुप्रथाओं के खिलाफ आवाज उठाई। महिलाओं के हितों की रक्षा, सरकारी नौकरियों, पंचायतों में मुस्लिम महिलाओं के अलावा सभी धर्म की महिलाओं की भागीदारी सुनिश्चित करते हुए कई सामाजिक आंदोलनों में संघर्ष किया है।
मुस्लिम महिला पर्सनल लॉ बोर्ड का जन्म 
मैं महिलाओं के मुद्दों पर बात करने के लिए पर्सनल लॉ बोर्ड की मेंबर बनना चाहती थी। लेकिन कुछ लोगों को लगा कि मैं बहुत ज्यादा परेशानी खड़ी कर दूंगी। लाख कोशिशों के बावजूद मुझे सदस्यता देने से मना कर दिया गया। उसके बाद, मैंने सामाजिक सुधारों पर काम करने वाली समुदाय की कुछ अन्य महिलाओं के साथ मिलकर ‘ऑल इंडिया मुस्लिम महिला पर्सनल लॉ बोर्ड’ बनाने का फैसला किया।
तीन तलाक के खिलाफ आंदोलन 
2005 में पहली बार मैंने ऑल इंडिया मुस्लिम महिला पर्सनल लॉ बोर्ड के जरिए तीन तलाक के खिलाफ आंदोलन किया। तीन तलाक, बहुविवाह, हलाला, मेहर इन सभी प्रथाओं के खिलाफ लड़ाई लड़ रही हूं।
मुझे इन सुधारों को लाने के लिए इसका खामियाजा भी भुगतना पड़ा। मेरी गाड़ी पर पथराव किया गया। कार के टायर पंचर कर दिए गए। एक मौलाना के बराबर खड़े होने की कोशिश करने के लिए मुझे नीचा दिखाया गया। लेकिन सीमित संसाधन के बावजूद हमारा संगठन मजबूत होता गया। धीरे-धीरे महिलाएं अपनी परेशानियां सुलझाने के लिए मेरे पास आने लगीं।
निकाहनामे का नया मसौदा तैयार किया 
मैंने 2008 में, नए निकाह-नामा का एक मसौदा तैयार किया। पुराना निकाहनामा सरकार की नजर में मान्य नहीं था, वो महज एक कागज का टुकड़ा। हमने कुछ नए नियम बनाए और निकाहनामे में जोड़े।
दरअसल, निकाह एक अनुबंध था, जो पति-पत्नी को यह समझने के लिए बनाया गया था कि शादी का अधिकार एक-दूसरे के प्रति कर्तव्य और जिम्मेदारी है। कोई यूं ही किसी से शादी नहीं कर सकता और फिर मनमाने तरीके से उन्हें तलाक भी नहीं दे सकता है।
मैंने सुप्रीम कोर्ट का दरवाजा खटखटाया
जब मैंने 2016 में सुप्रीम कोर्ट का दरवाजा खटखटाया, तो हमारे हाथ में करीब 250 आवेदन थे। जिसमें ईमेल, कभी-कभी नशे में, नींद में, गुस्से में, बहस के दौरान तलाक की घोषणा की गई थी। हमने सबूत के तौर पर इन आवेदनों को इकट्ठा किया।
मुझे सिस्टम पर पूरा भरोसा था, लेकिन मैं थोड़ा परेशान थी। मुझे फ़िक्र थी कि कोर्ट राजनीतिक दबाव में न आ जाए। मैंने प्रधानमंत्री से मुलाकात की। वहां मुझे बताया गया कि सुप्रीम कोर्ट स्वतंत्र रूप से कम करता है।
वोटबैंक की राजनीति से खदेड़ गया
मुझे वोट-बैंक की राजनीति से खदेड़ गया। मैं मौलानाओं से कहना चाहूंगी कि समाज में महिलाओं के हक के लिए अगर काम किया जाता तो हमें इंसाफ के लिए सुप्रीम कोर्ट जाने के लिए मजबूर नहीं होना पड़ता। मौलाना इंसाफ हासिल करने की हमारी कोशिशों को बर्दाश्त नहीं कर पा रहे थे। मैं सुप्रीम कोर्ट के फैसले से 100% संतुष्ट हूं।
प्रोग्रेसिव फैमिली से ताल्लुक रखती हूं 
मैं इलाहाबाद से हूं। मेरी परवरिश ऐसे माहौल में हुई जहां सभी धर्मों को इज्ज़त दी जाती है। मेरा ननिहाल और ददिहाल दोनों ही प्रोग्रेस्सिव और पढ़े लिखों का खानदान है। हिंदुस्तान-पकिस्तान के बंटवारे से पहले ही मेरे नाना गुजर गए। रिश्तेदारों ने मेरी मां को पाकिस्तान बुलाने की बहुत कोशिश की लेकिन वो पाकिस्तान जाने को तैयार नहीं थीं। उनका कहना था कि मैं इंडिया के किसी रिक्शेवाले से अपनी बेटी की शादी कर दूंगी लेकिन पाकिस्तान नहीं जाऊंगी। लेकिन ऊपर वाले का बहुत करम है कि मेरी शादी एक 'आईएएस ऑफिसर' से हुई।
दीनी और दुनियावी तालीम हासिल की 
मैं हज करने के लिए सऊदी अरब आई हूं और इस वक्त मक्के हूं। यहां के इमाम काफी पढ़े लिखे हैं। वो हर तरह की नॉलेज रखते हैं। ये भी तो मदरसे के पढ़े हैं। हिंदी, इंग्लिश, उर्दू, अरबी पर्शियन साड़ी लैंगवेज जानते हैं। लेकिन भारत, बंगलादेश, श्रीलंका और पाकिस्तान में ये कल्चर नहीं है। उनके मदरसों का एजुकेशन सिस्टम ऐसा है कि यहां पढ़ने वाला सिर्फ हाफिज या मौलवी ही बनकर निकलेगा।
दुनिया के और मुल्कों में ऐसा बिलकुल नहीं हैं। मदरसों से डॉक्टर, इंजीनियर और साइंटिस्ट भी निकलते हैं। मजहब को समझने के लिए हर तरह की पढ़ाई करनी चाहिए। कुरान भी अपनी पहली आयत “सुरह इकरा” (इकरा का मतलब इल्म है) में एजुकेशन की ही बात करता है।
मैं कान्वेंट स्कूल से पढ़ी हूं। जब मैंने तीन तलाक का विरोध किया तो मुझपर आरोप लगाये गए। “ये तो कान्वेंट स्कूल से पढ़ी है इसे दीन के बारे में क्या पता होगा। मैं कुरान को समझने के लिए उसका अनुवाद पढ़ा। मैंने 59 साल की उम्र मदरसा बोर्ड से 2022 में मौलवी जिसे मदरसे की पढ़ाई में 10वीं कहते हैं, की परीक्षा 75 फीसदी अंक के साथ पास की है। मदरसे में वे सारे सब्जेक्ट जो आम स्कूलों में होते हैं। पढ़ने-पढ़ाने के तरीका भी स्कूलों की तरह ही होता है।
पहनावे का सलीका और नजरों की शर्म ही हिजाब है 
हिजाब का मतलब ये नहीं हैं कि आप अपनी पहचान ही छिपा लें। हम इस्लाम के सबसे बड़ी पवित्र धर्म स्थल मक्का में भी चेहर खोलकर इबादत करते हैं। किसी भी धर्म स्थल जाएं सभी जगह सिर ढंककर जाते हैं। कोई मजहब चेहरे ढंकने की बात नहीं कहता है। नजरों की शर्म और शालीनता को ही हिजाब कहते हैं।